b"\n_START_ARTICLE_\nOracle de Nechung\n_START_PARAGRAPH_\nL'oracle de Nechung \xc3\xa9s l'oracle oficial de l'estat de Tibet, un dels oracles de l'estat de l'antic Tibet. El m\xc3\xa8dium era l'abat del monestir Nechung. El govern tibet\xc3\xa0 en l'exili ha recreat aquest monestir a Dharamsala (\xc3\x8dndia), prop de la resid\xc3\xa8ncia del XIV dalai-lama. El m\xc3\xa8dium de Nechung t\xc3\xa9 el rang de viceministre i se'l consulta almenys amb motiu de l'Any Nou tibet\xc3\xa0._NEWLINE_Des del 4 de setembre de 1987, el 17\xc3\xa8 Kuten \xc3\xa9s Thubten Ngodup, nascut el 1957 a Phari (Tibet). L'anterior va ser Lobsang Jigm\xc3\xa9, m\xc3\xa8dium des de 1945 fins al\xc2\xa01984, que l'any\xc2\xa01947 va anunciar les dificultats derivades per al Tibet per l'arribada del r\xc3\xa8gim comunista a la Xina i va aconsellar l'exili del XIV dalai-lama el 1959.\n_START_SECTION_\nOr\xc3\xadgens\n_START_PARAGRAPH_\nLa pr\xc3\xa0ctica de l'oracle per possessi\xc3\xb3 d'un esperit o una de\xc3\xaftat est\xc3\xa0 present en les m\xc3\xa9s antigues tradicions religioses tibetanes, com les Bon i Nyingma. Segons la concepci\xc3\xb3 budista, la de\xc3\xaftat projecta el seu esperit per transfer\xc3\xa8ncia de consci\xc3\xa8ncia, un dels sis ioges de Naropa, en un kuten o suport f\xc3\xadsic. Despr\xc3\xa9s de la possessi\xc3\xb3, el m\xc3\xa8dium necessita un per\xc3\xadode de convalesc\xc3\xa8ncia. Els oracles han tingut un paper important en el terreny religi\xc3\xb3s, van ser consultats per recaptar consell pels governs de l'antic Tibet i l'oracle de Nechung continua sent consultat pel govern tibet\xc3\xa0 en l'exili. _NEWLINE_La de\xc3\xaftat que s'expressa per l'oracle \xc3\xa9s Pehar Gyalpo, un dels esperits dominats per Padmasambhava, que el va nomenar protector del monestir de Samye. Aviat aquest esperit es va establir a la zona del monestir de Nechung i a Samye va ser reempla\xc3\xa7at per l'esperit Tsiu Marpo._NEWLINE_L'origen de les relacions entre Pehar (Dorj\xc3\xa9 Dragden) i els dalai-lama parteix del II dalai-lama, que va visualitzar en nombroses ocasions Pehar, que va acceptar ser el seu protector i del monestir de Dr\xc3\xa9pung, proper al de Nechung._NEWLINE_Quan el 1642 el V dalai-lama es va convert\xc3\xad en cap de l'estat de Tibet, Dorj\xc3\xa9 Dragden va passar a ser considerat el protector dels dalai-lama, del govern del Tibet i del Tibet en el seu conjunt, juntament amb la de\xc3\xaftat Palden Lhamo, que estava encarregada de protegir exclusivament el Tibet. Quan es va construir el palau de Potala, Dorj\xc3\xa9 Dragden va passar a ser el protector de l'estat i el m\xc3\xa8dium Nechung kuten va ser  el suport f\xc3\xadsic de l'oracle. Els consells de l'oracle \xc3\xbanicament es tenen en compte com un element m\xc3\xa9s a l'hora de prendre decisions. A iniciativa del V dalai-lama, el 2n regent del Tibet, Trinl\xc3\xa9 Gyatso (1660-1668), va fundar un nou monestir Nechung i el regent Sangy\xc3\xa9 Gyatso (1679-1703) el va ampliar fins al punt de prendre el nom de Nechung Dorj\xc3\xa9 Drayang Ling (Nechung, 'el jard\xc3\xad del melodi\xc3\xb3s so del raig'), confirmant la protecci\xc3\xb3 de Pehar.  _NEWLINE_El monestir  de Nechung va arribar a tenir 115 monjos sota el regnat del XIII dalai-lama. El Nechung Kuten tenia el rang d'abat del monestir, mentre que el Nechung Rinpoche va passar a tenir responsabilitats administratives, i tots dos eren nomenats pel govern tibet\xc3\xa0. Davant la invasi\xc3\xb3 xinesa de 1959, nom\xc3\xa9s 9 monjos van poder exiliar-se a l'\xc3\x8dndia i el monestir va ser destru\xc3\xaft.\n_START_SECTION_\nAltres oracles\n_START_PARAGRAPH_\nSegons un article sobre els oracles tibetans publicat el 1978 pel pr\xc3\xadncep especialista en el Tibet Pedro de Gr\xc3\xa8cia, a Dharamsala es trobaven exiliats quatre oracles d'alt rang, entre els quals estava el de Nechung.\n_START_SECTION_\nVestuari i tr\xc3\xa0nsit\n_START_PARAGRAPH_\nDurant les cerim\xc3\xb2nies oficials, el Nechung Kuten vesteig amb brocat d'or i els quatre colors que representen els diferents elements: vermell, blau, verd i groc. Sobre el pit porta un mirall circular envoltat de turqueses i ametistes, amb el mantra Dorje Drakden al centre. _NEWLINE_El Nechung Kuten entra en tr\xc3\xa0nsit mitjan\xc3\xa7ant mantres, oracions i m\xc3\xbasica. Una vegada que el tr\xc3\xa0ngol ha comen\xc3\xa7at, se li col\xc2\xb7loca sobre el cap una pesada tiara en la qual s'han fixat diverses banderes. Despr\xc3\xa9s pren una espasa i comen\xc3\xa7a a dansar; duu a terme una dansa per cada pregunta i, mentrestant, dona una resposta, que ha de ser interpretada. Quan finalitza la sessi\xc3\xb3, duu a terme una \xc3\xbaltima oraci\xc3\xb3 i es desmaia. Pot llegir-se una descripci\xc3\xb3 detallada de la cerim\xc3\xb2nia en el llibre de Heinrich Harrer Set anys al Tibet."